
Innovativitás, márkahűség és demográfiai tényezők hatása a formaválasztásra

Napjainkban nem a termék megválasztása jelenti a fő problémát, sokkal inkább maga a kiválasztás. Mikor a fogyasztó belép egy kiskereskedelmi áruházba a bőség zavara az, ami elé tárul. A fogyasztó az első találkozásnál közvetlenül a termék csomagolásával, formájával, a termékdesignnal érintkezik, ez már a találkozás pillanatában hat az érzékeire, éppen ezért nagyon fontos, hogy a gyártó, tervező a vonzalom kialakítását a termék külleménél kezdje. Dolgozatombann szeretném felhívni a figyelmet a design fontosságára, a tudatos formatervezésre. Ennek jelentőségét vizsgálom az ásványvíz termékkategória középpontba állításával. Választásom azért esett az ásványvizek termékkategóriájára, mert esetükben rendkívül erősen dominál a forma, még a színekkel szemben is, hiszen többnyire az összes ásványvíz üvege átlátszó, a csomagolást a forma adja meg. Kutatásom célja nem más, mint bebizonyítani, hogy egy termék esetében milyen erővel képes bírni egy forma, milyen tényezők befolyásolhatják a formaválasztást az ásványvíz termékkategóriában. 
A bevezetést követően dolgozatomban a releváns források feldolgozása kapott helyet. Ismertetem a forma és a design definícióját, a designer szerepét, jelentőségét, a forma hatását az érzékekre, érzékelésre. Külön fejezetben elemzem a forma és a fogyasztói magatartás kapcsolatát, a márkahűség és az újdonságkeresés kérdéskörét. Ezt követi a szekunder adatok elemzése: hazai ásványvízfogyasztás áttekintése, ásványvíz-fogyasztási tendenciák, legfontosabb információk. A szekunder elemzés után következik a primer kutatás vizsgálata, a módszertan meghatározása, majd megfogalmazom a pontos kutatási kérdéseket, és azok bizonyítását. A dolgozatomat konklúzióval zárom, melyben megfogalmazom a dolgozat eredményét, a limitációkat, tapasztalatokat, és a továbbgondolni kívánt témákat is. Dolgozatomban a primer kutatás online kérdőív segítségével zajlott, egy 407 fős mintán. A kutatás érdekessége, hogy a formafelismerést, a tudatos márkaismeretet egy sematikus ábrán mértem, ahol csak a vizsgált 12 ásványvíz körvonala volt látható márkajelzés nélkül. Így ki tudtam zárni minden tényezőt ahhoz, hogy a fogyasztók képesek legyenek csak a formát figyelembe venni választáskor. Dolgozatomban 5 kutatási kérdésre kerestem a választ. Dolgozatom alapján a formaválasztást befolyásoló tényező lehet a nem, a márkahűség, és kisebb mértékben a lakóhely. A kor, és a kedvenc ásványvíz nincs hatással a formaválasztásra, a szakdolgozatban végzett kutatás alapján.
 
 



